### Pressemelding:

### Prestisjeprosjektet Bygda dansar til Akershus.

**Akershus ble godkjent som vertskapsfylke i februar og kom så inn i køen med andre fylker i landet. Det ble nylig kunngjort at Akershus er det neste fylket som får dette gjeve ungdomsprosjektet. Akershus konkurrerte med bl.a. Rogaland fylke om oppstart høsten 2014, men trakk til sist det lengste strået.**

Bygda dansar er et nasjonalt danseprosjekt for elever i videregående skole med formidling av folkedans og folkemusikk fra et fylke. Norsk senter for folkemusikk og folkedans (Rff-senteret) velger på bakgrunn av søknad ut fylker som mottar prosjektet og prosjektstøtte i 3 kalenderår. Prosjektets totaløkonomi er i overkant av 3 mill, med økonomisk egenandel fra fylkeskommunen på kr 450.000. Det kreves grundig forarbeid for å komme i betraktning, og det er krav om utstrakt regionalt samarbeid, både mellom frivillige organisasjoner og fylkeskommunen og videregående skoler. I Akershus tuftes samarbeidet på et langvarig samarbeid mellom søkeren SAFFA (Samarbeidsorganet for folkemusikk og folkedans i Akershus), Akershus musikkråd og Akershus fylkeskommune.

I begrunnelsen for tildelingen påpekes det blant annet at «Akershus har eit spanande repertoar i dans og musikk som speglar både by og land. Fylket har gjennom lang tid arbeidd målretta med rekruttering og har fleire aktive lag i både spel og dans. Det lovar godt for eit Bygda dansar prosjekt», sier Gro Marie Svidal, prosjektleder ved Rff-sentret ved NTNU.

* Det er svært gledelig at det blir oppstart allerede høsten 2014, sier Marianne Tomasgård, prosjektleder i SAFFA. Det betyr at vi får kontinuitet i fortsettelsen av barne- og ungdomsprosjektet Spillevinka, som vi har drevet siden 2011. Akershus blir nå satt på kartet nasjonalt, og arbeidet med å fremme egne lokale folkedans- og musikktradisjoner i fylket får en helt ny tyngde og seriøsitet, også utover fylkets grenser. Det vil øke våre ungdommers kjennskap til dans, og skape gode møteplasser for ungdom i hele fylket. Midlene sikrer de beste instruktørene og musikerne, og vi håper også det frivillige kulturlivet er klare for denne vitamininnsprøytningen, sier Tomasgård. - Det passer jo også strålende med tanke på Grunnlovsjubileet neste år, at det blir fokus på dansen og musikken som faktisk ble danset og spilt på Eidsvold og ellers i fylket vårt for 200 år siden. Samtidig er det viktig å sette denne kulturarven inn i vår egen tid. Ungdommen representerer fremtiden, og vi ønsker å ta nyskapende sceniske grep, der tradisjon møter modernitet, historie møter aktualitet. Folkedans er fantastisk, spesielt i samspill med levende musikk, det skaper gode relasjoner, latter og glede, kroppsbeherskelse og god helse. Jeg unner all ungdom å oppleve gleden av å danse sammen, og nå ser det ut til at flere kan få denne muligheten. SAFFA ønsker prosjektet hjertelig velkommen til Akershus, sier Tomasgård.

Fakta:

Bygda dansar er utviklet og bygd opp av Rådet for folkemusikk og folkedans og blir drevet av Norsk senter for folkemusikk og folkedans, (Rff-sentret). Senteret er et nasjonalt kompetansesenter ved NTNU og driver dokumentasjon, arkiv, forskning, undervisning og formidling.

Bygda dansar er finansiert av Rff-sentret sitt faste tilskudd fra Kulturdepartementet. Prosjektet generer to stillinger, en prosjektleder  i 100 % stilling og en prosjektmedarbeider i 50 % stilling og engasjerer lokale instruktører og musikere og stimulerer til samarbeid mellom ungdom i videregående skole, kulturhus og det frivillige kulturlivet. Prosjektet ønsker å styrke folkedans som kulturarv, kunstnerlig uttrykk og sosial samværsform, og inneholder både formidling, undervisning og sceniske oppsetninger på høyt nivå.

Bygda dansar startet i 2001 i Sogn og Fjordane har siden vært gjennomført i fem fylker.

For mer info se: [www.bygdadansar.no](http://www.bygdadansar.no) [www.saffa.no](http://www.saffa.no) www.musikk.no/akershus

Kontakt person: Jon G. Olsen tlf. 91 77 87 76 eller Marianne Tomasgård tlf 90 95 24 34